Na temelju članka 32. i 45. Statuta Općine Kalnik („Službeni glasnik Koprivničko-križevačke županije“ broj 5/13, 4/18, 4/20), Općinsko vijeće Općine Kalnik na 19. sjednici održanoj 14. lipnja 2020. donijelo je

**ODLUKU**

**o osnivanju Vijeća za prevenciju Općine Kalnik**

Članak 1.

 Odlukom o osnivanju Vijeća za prevenciju Općine Kalnik (u daljnjem tekstu: Odluka) osniva se Vijeće za prevenciju Općine Kalnik (u daljnjem tekstu: Vijeće za prevenciju).

 Vijeće za prevenciju osniva se kao savjetodavno tijelo u cilju razvoja programa prevencije kriminaliteta, sigurnosti cestovnog prometa i ostalih delikventnih ponašanja, a radi sigurnosti građana, materijalnih dobara i zajednice u cjelini.

 Vijeće za prevenciju donosi i provodi programe prevencije kriminaliteta u suradnji s Policijskom upravom Koprivničko-križevačke županije, Policijskom postajom Križevci, kroz partnerstvo i zajedničko planiranje te djelovanje različitih tijela vlasti, javnih službi, građana i gospodarstva.

Članak 2.

 Zadaća Vijeća za prevenciju bila bi rješavanje problema građana za koje je potrebna suradnja više institucija te ujednačavanje rješavanja tih problema na području Općine Kalnik (u daljnjem tekstu: Općina), a posebice:

* davanje podrške programima prevencije na području Općine u cilju stalnog osvješćivanja građana i javnosti o potrebi lokalne prevencije kriminaliteta i podizanje razine sigurnosti prometa na cestama, njegovoj važnosti i preventivnim programima koji se provode na razini Republike Hrvatske;
* pružanje podrške nositeljima prevencije kriminaliteta na općinskoj i županijskoj razini i poticanje na izvršenje zadaća iz njihove nadležnosti;
* razmatranje inicijativa vijeća mjesnih odbora i samih građana za rješavanje određenih pitanja i poduzimanje mjera koje doprinose suzbijanju kriminaliteta na njihovom području te razmatranje izvješća o stanju sigurnosti na području Općine;
* razmjena iskustava i primjera dobre prakse u svim oblicima prevencije te predlaganje uspješnih mjera prevencije na području Općine;
* predlaganje Općinskom vijeću Općine Kalnik donošenje potrebnih mjera u cilju njenog informiranja o problemima (kriminalitetu, sigurnosti cestovnog prometa i ostalim delikventnim ponašanjima) i uključivanja u zajedničke programe preventivnog djelovanja.

Članak 3.

 U provedbi zadataka, rad Vijeća za prevenciju usmjerit će se na:

* povećanje sigurnosti djece i mladih i prevenciju maloljetničke delikvencije,
* prevenciju nasilja u obitelji i pomoć žrtvama nasilja,
* prevenciju imovinskog i drugih oblika kriminaliteta,
* javni red i mir, komunalnu prevenciju,
* povećanje opće sigurnosti svih građana na području Općine,
* osposobljavanje za sudjelovanje u prevenciji kriminaliteta i ovisnosti,
* rano prepoznavanje kriminala i drugih oblika devijantnog ponašanja građana i problema koji ih generiraju,
* osiguranje kontinuiranog provođenja preventivnih programa i njihovo prilagođavanje potrebama,
* dostupnost informiranja građana o preventivnim programima,
* poticanje i podršku preventivnim aktivnostima u segmentu uvažavanja različitosti i poboljšanja suživota građana,
* utvrđivanje kriminalno preventivnog profila svog područja općine (problematika),
* razvijanje i pružanje boljeg razumijevanja kazneno-pravnog i policijskog sustava te načina na koje se policija suočava s kriminalitetom,
* ustanovljenje mreže podrške kojom će se identificirati i zadržati vezanost i partnerstvo između različitih službi i programa.

Članak 4.

 Vijeće za prevenciju ima predsjednika, zamjenika predsjednika i još pet članova.

 Članovi Vijeća za prevenciju u pravilu biraju se iz redova izvršnog i predstavničkog tijela Općine, predstavnika nadležne policijske postaje, vatrogasnih postrojbi i postrojbi civilne zaštite, županijske uprave za ceste, prosvjete, tvrtki u vlasništvu Općine i drugo.

 U rad Vijeća za prevenciju prema ukazanoj potrebi, mogu se uključiti i druge institucije i subjekti kompetentni za rješavanje problema.

Članak 5.

 Predsjednika, zamjenika predsjednika i ostale članove Vijeća za prevenciju imenuje i razrješava općinski načelnik Općine posebnim rješenjem.

 Mandat članova Vijeća za prevenciju traje četiri godine, računajući od dana imenovanja, a ista osoba može biti ponovno imenovana.

 Član Vijeća za prevenciju može biti razriješen prije isteka vremena na koje je imenovan.

Članak 6.

 Stručne, i administrativne, tehničke i druge poslove za potrebe Vijeća za prevenciju obavlja Jedinstveni upravni odjel Općine Kalnik.

Članak 7.

 Ova Odluka dostavit će se Policijskoj upravi Koprivničko-križevačkoj, Policijskoj postaji Križevci.

Članak 8.

 Ova Odluka objavit će se u „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 210-01/20-01/01

URBROJ: 2137/23-20-2

Kalnik, 14. lipnja 2020.

**PREDSJEDNIK:**

**Igor Tomić,** univ.bacc.ing.mech.